THCOM พุ่งกว่า 3% กำไรเร่งตัวดีครึ่งปีหลัง เป้าสูงสุดเกือบ 50 บ.
โบรกฯแนะซื้อ THCOM ชี้กำไรไตรมาสแรกโต ก่อนจะดีขึ้นอีกในครึ่งปีหลัง คาดกำไรปีนี้เกิน 2 พันลบ. โดยได้แรงหนุนจากดาวเทียมที่เพิ่มเข้ามา โดย TC8 คาดว่าจะยิงได้ราวกลางปี 59 เป้าสูงสุดเกือบ 50 บาท ด้านเทคนิคมีจังหวะซื้อเก็งกำไรแนวต้าน 36.50 บาท และเป้าหมายถัดไปที่ 38.00 บาท
9 เม.ย. 2558

ผู้สื่อข่าวรายงานว่า ราคาหุ้นบริษัท ไทยคม จำกัด (มหาชน) หรือ THCOM ปิดตลาดรอบเช้า (9 เม.ย) ที่ 35.50 บาท บวก 1.25 บาท หรือ 3.65% สูงสุดที่ 35.75 บาท ต่ำสุดที่ 34.25 บาท มูลค่าซื้อขายที่ 175.36 ล้านบาท ขณะที่ดัชนีตลาดหุ้นไทยโดยรวมบวก 0.09%
 

 
บล.ฟิลลิป (ประเทศไทย) ระบุในบทวิเคราะห์ (9 เม.ย.) แนะนำ “ซื้อ” THCOM ราคาพื้นฐาน 49.50 บาทต่อหุ้น จากทิศทางกำไรที่ยังเติบโตได้จากดาวเทียมที่เพิ่มเข้ามา โดยคาดกำไรสุทธิไตรมาส 1/58 อยู่ที่ 470 ล้านบาท เพิ่มขึ้นจากไตรมาสก่อน และไตรมาสเดียวกันในปีก่อน ขณะที่ครึ่งปีหลังกำไรจะดีกว่าในครึ่งปีแรก
คาดปี 58 มีกำไรสุทธิเพิ่มขึ้นเป็น 2.18 พันล้านบาท เติบโตจากการให้บริการเต็มปีของดาวเทียมไทยคม 6 และไทยคม 7 ส่วนดาวเทียมไทยคม 8 ขณะนี้อยู่ระหว่างการทำ Presales แต่ยังไม่มีการสรุปในเรื่องตัวเลข คาดว่าจะเห็นความคืบหน้ามากขึ้นในไตรมาส 3/58 ซึ่งมี Demand อยู่มากพอสมควร และพร้อมที่จะยิงดาวเทียมในไตรมาส 2/59
บล.คันทรี่ กรุ๊ป จำกัด (มหาชน) ระบุในบทวิเคราะห์ (8 เม.ย.) ยังคงคำแนะนำ “ซื้อ” THCOM ที่ราคาเหมาะสม 45 บาท คาด Div.Yield 3% ต่อปี
คาดกำไรปกติไตรมาส 1/58 อยู่ที่ 462 ล้านบาท เพิ่มขึ้น 8% จากไตรมาสก่อน และเพิ่มขึ้น 36% จากไตรมาสเดียวกันในปีก่อนเนื่องจากการรับรู้รายได้ดาวเทียม TC6 และ TC7 ที่เพิ่มขึ้นสำหรับ IPSTAR มีแนวโน้มเติบโตหลัง MEASAT ตกลงใช้ BW ในมาเลเซียเต็ม 100% ส่งผลให้ IPSTAR UT เพิ่มจาก 54% เป็น 57% (ตั้งแต่ ไตรมาส 2/58)
ขณะที่ปี 58 คาดกำไรปกติจะเติบโตที่ 26% จากปีก่อนมาที่ 2.24 พันล้านบาท (EPS 2.04 บาท) เนื่องจาก 1) ปริมาณการใช้งาน IPSTAR คาดว่าจะเพิ่มขึ้นสู่ระดับ UT 57% 2) การรับรู้รายได้ TC7 เต็มปี ซึ่งคาดว่าจะทยอย Ramp up จาก 40% เป็น 100% ในช่วงไตรมาส 3/58 3) ดาวเทียม TC6 มียอดจองใช้งานสูงถึง 68% และ 4) บริษัทมุ่งเพิ่มรายได้เสริมจากบริการ in flight Connectivity ส่วน TC8 มีความคืบหน้าแล้ว 25% และคาดว่าจะยิงได้ราวกลางปี 59
 
ด้านเทคนิคบล.ธนชาต ระบุในบทวิเคราะห์ช่วงบ่าย (9 เม.ย.) แนะนำ “ซื้อ” THCOM หลังแกว่งตัวขึ้นทะลุผ่านเส้น Downtrend Line กลับมายืนเหนือเส้นค่าเฉลี่ยระยะ 1 เดือน พร้อมปริมาณการซื้อขายสนับสนุน เป็นจังหวะซื้อเก็งกำไร มีแนวต้านแรกบริเวณแนวเส้นค่าเฉลี่ย 3 เดือนที่ 36.50 บาท และเป้าหมายถัดไปที่ 38.00 บาท